b'\n_START_ARTICLE_\nElda Viler\n_START_SECTION_\n\xc5\xbdivljenjepis\n_START_PARAGRAPH_\nRodila se je v Ko\xc5\xa1taboni v Slovenski Istri 17. decembra 1944, kjer je tudi odra\xc5\xa1\xc4\x8dala. Najve\xc4\x8djo priljubljenost je dosegala v 60. in 70. letih v \xc4\x8dasu razcveta slovenske popevke. Pesmi so ji pisali najbolj priznani slovenski skladatelji, kot so Mojmir Sepe, Ati Soss, Jure Robe\xc5\xbenik, besedila pa priznani slovenski besedilopisci, na primer Gregor Strni\xc5\xa1a in Elza Budau. Med njenimi najve\xc4\x8djimi uspe\xc5\xa1nicami so Ti si moja ljubezen, Nora misel, Lastovka, Zlati prah ima\xc5\xa1 v o\xc4\x8deh ..._NEWLINE_Po osamosvojitvi Slovenije se je Elda Viler umaknila iz glasbenega prizori\xc5\xa1\xc4\x8da, in sicer iz razo\xc4\x8daranja, ker ji je Ministrstvo za kulturo odvzelo status svobodnega umetnika. Na zavrnitveni odlo\xc4\x8dbi so kot razlog navedli, da ne ustvarja sodobne glasbe. Popolnoma je opustila petje in nastope. Po dalj\xc5\xa1em prigovarjanju je nastopila \xc5\xa1ele leta 1997 na jubilejnem koncertu vikr\xc5\xa1ke policije. Velik vpliv na njeno vrnitev na odre je imela tudi njena h\xc4\x8di Ana De\xc5\xbeman, prav tako pevka. Od leta 2005 znova redno nastopa._NEWLINE_16. junija 2009 je priredila koncert v Kri\xc5\xbeankah, ob 50-letnici svojega prvega glasbenega nastopa. Koncert, na katerem je zapela svoje najve\xc4\x8dje uspe\xc5\xa1nice ter gostila med drugim h\xc4\x8der Ano, Ota Pestnerja in Zdenko Kova\xc4\x8di\xc4\x8dek, je ob\xc4\x8dinstvo pospremilo z bu\xc4\x8dnimi stoje\xc4\x8dimi ovacijami. Ob tej prilo\xc5\xbenosti je Elda prejela tudi posebno priznanje Zalo\xc5\xbebe kaset in plo\xc5\xa1\xc4\x8d RTV Slovenija.\n_START_SECTION_\nVrnitev na odre\n_START_PARAGRAPH_\nElda Viler je leta 1991 izgubila status svobodne umetnice, ker naj ne bi izvajala sodobne glasbe. Tedaj je s petjem prenehala in se na odre vrnila \xc5\xa1ele leta 2005, ko je v ljubljanski Operi priredila svoj prvi solisti\xc4\x8dni koncert. Na koncertu je nastopila tudi njena h\xc4\x8di Ana De\xc5\xbeman. Odtlej se zopet pojavlja na glasbeni sceni.'